สำนักงานสลากไม่ท้อ พิมพ์เพิ่มแก้หวยแพง
สำนักงานสลากฯ ไฟเขียวมาตรการพิมพ์ลอตเตอรี่เพิ่ม 11 ล้านคู่ แก้ขายเกินราคา
29 ต.ค. 2565

สำนักงานสลากฯ ไฟเขียวมาตรการพิมพ์ลอตเตอรี่เพิ่ม 11 ล้านคู่ แก้ขายเกินราคา
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า คณะกรรมการสลากฯ เห็นชอบพิมพ์สลากกินแบ่งรัฐบาลเพิ่มอีก 11 ล้านคู่ โดยจะทยอยเพิ่มขึ้นตั้งแต่งวดวันที่ 30 ธ.ค. 2559 จากที่เคยพิมพ์ 60 ล้านคู่ เป็น 65 ล้านคู่ หลังจากนั้นงวดวันที่ 17 ม.ค. 2560 จะพิมพ์เพิ่มเป็น 68 ล้านคู่ และงวดวันที่ 16 ก.พ. 2560 จะพิมพ์เพิ่มเป็น 71 ล้านคู่
ทั้งนี้ เหตุผลการพิมพ์สลากเพิ่ม เพื่อรองรับความต้องการของประชาชนในช่วงเทศกาลปีใหม่และตรุษจีน และป้องกันไม่ให้ผู้ค้าสลากขายเกินราคาที่กำหนดไว้คู่ละ 80 บาท จากการตรวจพื้นที่แหล่งจำหน่ายสลาก พบว่า ผู้ค้าส่วนใหญ่ขายสลากไปตามราคาที่กำหนดไว้ ต่างจากปีก่อนที่ราคาสูงถึงคู่ละ 150 บาท
พ.ท.หนุน ศันสนาคม กรรมการสลากกินแบ่งรัฐบาล กล่าวว่า การพิมพ์สลากเพิ่มไม่ได้เป็นการมอมเมาประชาชน แต่ต้องการเพิ่มผู้ขายสลากตัวจริง จากโครงการสั่งซื้อสั่งจองสลากล่วงหน้า พบว่า ยังมีผู้ค้าสลากอีก 2-3 หมื่นราย ที่ยังไม่ได้รับสลาก
ขณะที่นายธนวรรธน์ พลวิชัย โฆษกคณะกรรมการสลากฯ กล่าวว่า ในปี 2560 สำนักงานสลากฯ จะเพิ่มความเข้มงวดในการตรวจจับและปรับผู้ขายสลากเกินราคามากขึ้น ทั้งนี้ยอมรับว่า การแก้ไขปัญหาขายสลากเกินราคาที่ดี คือ การทำสลากออนไลน์ ซึ่งสำนักงานสลากฯ จะศึกษาข้อดีข้อเสียให้สังคมพิจารณาอีกครั้ง